[pic] | EUROOPAN YHTEISÖJEN KOMISSIO |

Bryssel 13.12.2007

KOM(2007) 796 lopullinen

2007/0277 (ACC)

Ehdotus

NEUVOSTON ASETUS

yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi annetun neuvoston asetuksen (EY) N:o 3286/94 muuttamisesta

(komission esittämä)

PERUSTELUT

Neuvoston asetus (EY) N:o 3286/1994, jäljempänä ’kaupan esteitä koskeva asetus’, on yksi niistä kauppapolitiikan välineistä, joiden avulla voidaan seurata sitä, miten kauppakumppanimme noudattavat kansainvälisistä kauppasopimuksista johtuvia velvoitteitaan, kun tavoitteena on kaupan esteiden poistaminen. Tätä tarkoitusta varten asetuksessa säädetään yhteisön yritysten, ”yhteisön teollisuuden” tai näiden puolesta toimivien yhteisöjen oikeudesta tehdä komissiolle kaupan esteitä koskeva valitus. Jos valitus voidaan ottaa käsiteltäväksi, se käynnistää tutkimusmenettelyn siitä, ovatko väitetyt esteet, epäsuotuisat kaupalliset vaikutukset tai ”yhteisön teollisuudelle” aiheutuva vahinko todellisia. Jos väitteet todetaan paikkansapitäviksi ja sovintoratkaisuun ei päästä, menettely voi lopulta johtaa siihen, että yhteisö päättää käynnistää virallisen riitojenratkaisumenettelyn kauppakumppanin kanssa tehdyn kansainvälisen sopimuksen nojalla.

Kaupan esteitä koskevan asetuksen nojalla tehtävään valitukseen liittyvät ehdot ovat yhteisön yritysten ja yhteisön teollisuuden osalta erilaiset, joten valitustapoja on kaksi.

Ensimmäinen koskee ”yhteisön teollisuutta” , eli tuottajia, joiden tuotanto edustaa suurta osaa samanlaisten, samankaltaisten tai välittömästi kilpailevien tuotteiden ja palvelujen kokonaistuotannosta yhteisössä ja joiden toimintaan kyseisellä kaupan esteellä on vaikutusta. Tämä valitustapa liittyy kaupan esteisiin, jotka aiheuttavat (tai uhkaavat aiheuttaa) vahinkoa yhteisön markkinoilla, ja sitä voidaan käyttää sellaista kaupallista käytäntöä vastaan, jonka osalta kaupan säännöt ja oikeus ryhtyä toimenpiteisiin on vahvistettu jossakin yhteisön ja kolmannen maan välisessä kansainvälisessä sopimuksessa . Käsillä oleva ehdotus ei koske tätä valitustapaa.

Toista valitusmahdollisuutta voivat käyttää kaikki yhteisön yritykset. Sitä voidaan käyttää, kun on kysymys esteistä, jotka aiheuttavat epäsuotuisia kaupallisia vaikutuksia kolmannen maan markkinoilla, mutta 4 artiklan 1 kohdan mukaan valitus voidaan ottaa käsiteltäväksi vain, jos sen kohteena on sellainen kaupallinen käytäntö, jonka osalta kaupan säännöt ja oikeus ryhtyä toimenpiteisiin vahvistetaan yhteisön ja kyseisen kolmannen maan välisessä monenvälisessä sopimuksessa . Tämä tarkoittaa käytännössä sitä, että valitukset, jotka koskevat väitettyä kahdenvälisen sopimuksen rikkomusta, voidaan ottaa käsiteltäväksi vain siinä tapauksessa, että ne koskevat myös monenvälisten, eritoten WTO:n, sääntöjen rikkomista.

Euroopan komissio tilasi vuonna 2005 tutkimuksen kaupan esteitä koskevan asetuksen käytöstä ensimmäisten kymmenen vuoden aikana ja parannuksista, joita kyseiseen kauppapolitiikan välineeseen voitaisiin tehdä. Yksi suosituksista oli poistaa säännös, jonka mukaan yhteisön yritys ei voi turvautua pelkästään kahdenvälisiin sopimuksiin valituksen tekemiseksi kyseisen asetuksen nojalla. Euroopan komissio vahvisti tämän suosituksen tiedonannossaan Globaali Eurooppa: markkinat avoimiksi Euroopan viejille vahvemman kumppanuuden avulla [1] yhtenä ehdotuksista, joiden tarkoituksena on poistaa kaupan esteitä ja sitä kautta parantaa Euroopan viejien pääsyä markkinoille ja edistää työpaikkojen luomista ja kasvua yhteisössä.

Tämä säännös estää käytännössä turvautumisen kahdenvälisiin sopimuksiin haluttaessa torjua ns. ”WTO plus” -velvoitteiden rikkomuksia, varsinkin sellaisia, jotka koskevat muita kuin tulleista johtuvia esteitä, jotka eivät vielä kuulu WTO:n sääntöjen soveltamisalaan.

Tämä rajoitus selittyy historiallisilla syillä. Ennen Meksikon kanssa vuonna 2000 solmittua kauppasopimusta kahdenvälisiin sopimuksiin liittyvien riitojen ratkaisu perustui perinteiseen diplomaattiseen lähestymistapaan, joka oli pitkälti riippuvainen osapuolten kyvystä päästä sopimukseen ja siten tehoton kauppasääntöjen täytäntöönpanon kannalta. Nämä historialliset syyt eivät enää päde. Kaupan esteitä koskevan asetuksen antamisen jälkeen yhteisö on tehnyt useita kahdenvälisiä sopimuksia, joissa vahvistetaan yhteisön ja kolmannen maan väliseen kauppaan sovellettavia aineellisia sääntöjä ja joihin sisältyy tehokkaita ja sitovia riitojenratkaisumenettelyjä, jotka on muotoiltu WTO:n riitojenratkaisumenettelyn perusteella kyseisten sääntöjen täytäntöönpanoa varten[2]. Yhteisö käy myös parhaillaan neuvotteluja kahdenvälisistä kauppasopimuksista, joiden tarkoituksena on määritellä aineelliset velvoitteet markkinoille pääsyn helpottamiseksi ja varmistaa näiden velvoitteiden noudattaminen samanlaisten sitovien riitojenratkaisumenettelyjen avulla.[3]

Kahdenväliset sopimukset sisältävät nykyisin aineellisia kaupan sääntöjä ja ”tuomioistuintyyppisiä” riitojenratkaisumenettelyjä, ja siksi ei ole enää perusteltua vaatia, että yhteisön yritysten olisi kaupan esteitä koskevissa valituksissaan viitattava myös WTO:n sääntöihin voidakseen turvautua kahdenvälisistä sopimuksista johtuviin velvoitteisiin epäsuotuisia kaupallisia vaikutuksia aiheuttavien kaupan esteiden poistamiseksi.

2007/0277 (ACC)

Ehdotus

NEUVOSTON ASETUS

yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi annetun neuvoston asetuksen (EY) N:o 3286/94 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen[4],

sekä katsoo seuraavaa:

(1) Asetuksella (EY) N:o 3286/94[5] luodaan menettely, jonka avulla jokainen yhteisön yritys voi pyytää komissiota tutkimaan kolmansien maiden asettamia tai ylläpitämiä kaupan esteitä, jotka vaikuttavat kyseisen kolmannen maan markkinoihin ja aiheuttavat kielteisiä kaupallisia vaikutuksia yhteisön yritykselle.

(2) Asetuksen (EY) N:o 3286/94 4 artiklan 1 kohdan mukaan valitus voidaan kuitenkin ottaa vastaan vain, jos syyksi ilmoitettu kaupan este kuuluu monenvälisessä kauppasopimuksessa olevien kansainvälisen kaupan sääntöjen soveltamisalaan. Tämä tarkoittaa käytännössä sitä, että valitukset, jotka koskevat väitettyä kahdenvälisen sopimuksen rikkomista, voidaan ottaa käsiteltäväksi vain siinä tapauksessa, että ne koskevat myös monenvälisten sääntöjen rikkomista.

(3) Asetuksen (EY) N:o 3286/94 antamisen jälkeen yhteisö on tehnyt useita kahdenvälisiä sopimuksia, joihin sisältyy yhteisön ja kolmansien maiden väliseen kauppaan sovellettavia aineellisia sääntöjä, jotka menevät selvästi WTO:n sääntöjä pidemmälle. Lisäksi näihin sopimuksiin sisältyy tehokkaita ja sitovia riitojenratkaisumenettelyjä edellä tarkoitettuihin ”WTO plus” -velvoitteisiin liittyvien riitojen ratkaisemiseksi.

(4) Se, että yhteisön yritykset voisivat turvautua kahdenvälisiin sopimuksiin tehdäkseen valituksen asetuksen (EY) N:o 3286/94 nojalla, helpottaisi kyseisten sopimusten mukaisten velvoitteiden noudattamisen valvontaa ja kaupan esteiden poistamista ja parantaisi siten viejien pääsyä markkinoille ja edistäisi työpaikkojen syntymistä ja kasvua yhteisössä.[6]

(5) Näiden seikkojen perusteella ja yhteisön yrityksille koituvien hallinnollisten rasitteiden pienentämiseksi kyseisten yritysten oikeutta tehdä valitus kaupan esteistä pitäisi laajentaa käsittämään myös sellaiset väitetyt kaupan esteet, joiden osalta oikeus ryhtyä toimenpiteisiin perustuu pelkästään kahdenvälisissä kauppasopimuksissa vahvistettuihin kansainvälisiin kaupan sääntöihin,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 3286/94 4 artiklan 1 kohta seuraavasti:

”1. Yhteisön yritys tai yhteisö, joka on tai ei ole oikeushenkilö, joka toimii yhteisön yhden tai useamman yrityksen puolesta ja joka katsoo, että nämä yritykset ovat kärsineet kaupan esteiden aiheuttamista, kolmannen maan markkinoille vaikuttavista epäsuotuisista kaupallisista vaikutuksista, voi tehdä asiasta kirjallisen valituksen.”

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...] päivänä [...]kuuta .

Neuvoston puolesta

Puheenjohtaja

[1] Komission tiedonanto Euroopan parlamentille, neuvostolle, Euroopan talous- ja sosiaalikomitealle sekä alueiden komitealle – Globaali Eurooppa: markkinat avoimiksi Euroopan viejille vahvemman kumppanuuden avulla, KOM(2007) 183 lopullinen, 18.4.2007.

[2] Ks. esim. EY–Meksiko-yhteisneuvoston päätös N:o 2/2000 tavaroiden kaupan vapauttamiseksi tariffiesteistä ja muista kuin tariffiesteistä (EYVL L 157, 30.6.2000, s. 10); EY–Meksiko-yhteisneuvoston päätös N:o 2/2001 palvelujen kaupan vapauttamisesta (EYVL L 70, 12.3.2001, s. 7); Sopimus Euroopan yhteisön ja sen jäsenvaltioiden sekä Chilen tasavallan välisestä assosiaatiosta (EYVL L 352, 30.12.2002, s. 3); Assosiaatiosopimuksia Euro–Välimeri-alueen maiden kanssa on tarkoitus täydentää tuomioistuintyyppisellä riitojenratkaisumenettelyllä, neuvottelut ovat käynnissä.

[3] Neuvotteluja käydään AKT-maiden, Etelä-Korean, Intian, ASEAN-maiden, Persianlahden yhteistyöneuvoston, Mercosurin, Andien maiden yhteisön ja Keski-Amerikan maiden kanssa (luettelo ei ole tyhjentävä).

[4] EUVL C […], […], s. […].

[5] Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EYVL L 349, 31.12.1994, s. 71).

[6] Komission tiedonanto Euroopan parlamentille, neuvostolle, Euroopan talous- ja sosiaalikomitealle sekä alueiden komitealle – Globaali Eurooppa: markkinat avoimiksi Euroopan viejille vahvemman kumppanuuden avulla, KOM(2007) 183 lopullinen, 18.4.2007.